Molefe hof toe oor afdankingBrian Molefe Molefe sal Maandag ŉ dringende aansoek by die arbeidshof indien. In hierdie aansoek, waarin Eskom en Brown as respondente gelys is, voer Molefe aan sy afdanking was onwettig en moet dus ter syde gestel word. Brown, as die Eskom-aandeelhouer se verteenwoordiger, het verlede week ŉ opdrag van die ANC uitgevoer om Molefe se heraanstelling as uitvoerende hoof van Eskom terug te trek. Die kragvoorsiener se raad het Molefe Vrydag amptelik afgedank. Molefe is in November verlede jaar te midde van omstredenheid by die kragvoorsiener weg nadat hy in die voormalige openbare beskermer, Thuli Madonsela, se staatskapingverslag onder verdenking geplaas is. Hy is daarna as ŉ ANC-LP aangestel, maar is in Mei onverwags weer in sy vorige pos by Eskom aangestel. Molefe se verduideliking hiervoor was dat hy foutiewelik op vroeë aftrede geplaas is wat hom geregtig maak op ŉ pensioenbetaling van R30 miljoen. Dié betaling is egter deur Brown geweier. Brown het aan ŉ parlementêre komitee gesê sy was maande lank onder die indruk dat Molefe verlede jaar bedank het, maar het in April uitgevind hy het eintlik gevra om op vroeë aftrede geplaas te word. Molefe het deurentyd enige verbintenisse met die invloedryke Gupta-familie ontken. Die familie, wat goeie vriende met pres. Jacob Zuma is, word daarvan beskuldig dat hulle hul invloed gebruik om verskeie staatsinstansies, insluitend Eskom, se bedrywighede te beheer.